Ռ.ՔՈՉԱՐՅԱՆ - Եւս մեկ անգամ ողջունում եմ մեր բարեկամ երկրի նախագահին: Այս այցը առաջինն է եւ չափազանց կարեւոր իրադարձություն է Հայաստանի համար: Նեղ եւ ընդլայնված կազմով հանդիպումներում մենք քննարկեցինք երկկողմ հարաբերությունների ամբողջ ծավալը: Ստորագրված փաստաթղթերից ինքներդ կարող եք հետեւություններ անել, թե մեր հարաբերություններն ինչպիսի մակարդակի են հասել ծավալի եւ կոնկրետության առումով: Մեր երկկողմ հարաբերությունների օրակարգը աստիճանաբար հարստանում է եւ ընդլայնվում: Կատարված աշխատանքի համար շնորհակալ եմ մեր բարեկամներին եւ գոհունակություն եմ հայտնում հարցերի քննարկման բովանդակության եւ այն տրամադրության առիթով, որ ձեւավորվել է բանակցությունների ընթացքում:Հանդիպմանը մտքեր ենք փոխանակել նաեւ ավելի լայն շրջանակի հարցերի` տարածաշրջանային զարգացումների եւ ընդհանրապես աշխարհում կատարվող իրադարձությունների վերաբերյալ: Ես նախագահ Խաթամիին տեղակացրի ղարաբաղյան խնդրի շուրջ բանակցությունների գործընթացից, լսեցի իմ գործընկերոջ մոտեցումները տարբեր հարցերի վերաբերյալ: Հայ-իրանական հարաբերություններում կցանկանայի հատկապես ընդգծել միջկառավարական հանձնաժողովի արդյունավետ աշխատանքը: Այժմ խոսքը սիրով փոխանցում եմ իմ գործընկեր պարոն Խաթամիին: